钦定古今图书集成/方舆汇编/职方典/第1529卷 > 思南府峒蛮考
## 钦定古今图书集成/方舆汇编/职方典/第1529卷 > 思南府峒蛮考

明

太祖洪武元年，宣慰使田仁智遣其都事杨琛来归。

按《明外史土司传》：“洪武初，太祖起兵平汉，略地湖南，思南宣慰使田仁智遣其都事杨琛来归附，并纳元所授宣慰诰。帝以率先来归，俾仍为思南道宣慰使，以三品银印给之，并授琛为宣抚使。久之，帝以思南土官世居荒服，未尝诣阙，诏令率其部长入朝。”

九年，田仁智入觐，上加赐之。卒，遣官祭之按《明外史土司传》：“洪武九年，田仁智入觐，加赐织金文绮，并谕以敬上爱下，保守爵禄之道。仁智辞归，至九江龙城驿，病卒。有司以闻，遣官致祭，并敕有司送其柩于思南。”

十二年，田仁智子大雅袭父职。

按《明外史土司传》：“洪武九年，田仁智死。十二年，子大雅袭，奉表谢恩，命思南收集各峒弩手二千人，以备征调。”

二十年，移思南宣慰地于镇远。田大雅来谢恩按《明外史土司传》云云。

成祖永乐八年，改“思南副使黄禧为辰州府知府。”

按《明外史土司传》：“永乐八年，田大雅死，子宗鼎袭。初，宗鼎凶暴，与其副使黄禧构怨累年，奏讦朝廷，以田氏世守其土，又先归诚，曲为保全，改禧为辰州知府。”

代宗景泰　年，命巡抚王来经画思南城事按《明外史土司传》：“景泰间，思南府奏，府四面皆山，关隘五处，无城可守，乞发附近土军修筑，命巡抚王来经画之。”